text:
Sinursuran: Kolum ni Jobert M. Pacnis
(Umuna iti dua a paset)
KADAGITI patangan iti social media, kangrunaan iti facebook, nagbalin a nabara nga isyo ti mapaspasamak iti Literatura Ilokana—aglalo iti aspeto no anian ti dinur-asan daytoy.
Wen nga agpayso, adda kadin dinur-asan ti Literatura Ilokana? Wenno isu latta nga isu dagiti masursurat ket di makaipasdek iti bukodna a pakabigbigan?
Nabayagen ti literaturatayo. No kunaen a nangrugi iti natapok ken napitak a dana, mabalin unay. Ngem dagidi nagkauna a nangusat, nangiyam-ammo iti kabukbukodantayo a sinurat, sakbay pay a dimteng dagiti Espaniol iti pagilian, saanda a naupay a nangitandudo kadaytoy. Immalditda dagiti padas, pampanunot, rikna/kananakem ken arapaapda babaen ti burburtia, arikenken, murmuray, dung-aw, dallot, arasaas, salaysay, daniw, sarita, nobela, drama— ken kaarngida. Nagbalin dagitoy a natinggaw a timek kadagiti pagtaengan a nakadanonanda. Nagsarmingan, nagliwliwaan ti kaaduan.
Kasano ngarud itan ti Literatura Ilokana?
Ipokustayo iti daniw ti pagpapatangantayo. (Sumarunonton ti sarita/istoria). Adu a klase ti dandaniw ti pinadas, nagballigian ni Ilokano a pinutar. Haiku, clerihew, coronach, tanka, villanelle, soneto, oda, pangorona, ballad ken adu pay. Ngem nangipasdek ketdi iti bukodna a pakabigbigan, ‘tay bukodna a porma. Adda dagiti naaw-awagan iti daniw-angaw, danikabit ken sabsabali pay. Pagdaksanna, dagidi a klase ti dandaniw, linuglog a linuglog dagiti simmarsaruno a mannaniw. Saan a nageksperimento ni Ilokano. No kasano ti panagdandaniw dagiti sinarunoda, kasta met ti inaramidda. Saan a nangusat iti baro a dana ti daniw/panagdaniw. Nagangayanna, nagbalin a makasuya. Adu latta ti angot-simbaan, ‘tay kasla agsersermon, ken angot-politikal.
Ad-addan a naluglog ti nabayagen a naglugluglogan dagiti immuna a mannaniw nga impadronda laeng met kadagiti dandaniw iti Ingles. Ta saantayo met a bukod dagita tanka, haiku, senryu, villanelle, soneto, pantoun kdpy.
Ngem nupay kasta, addada ketdi dagiti nangpadpadas a simiasi nupay makuna nga awan ti baro nga ideya a daniwen/daniwan. Adda laeng iti no kasano nga iparang, iparikna, iparaman ti daniw.
Nanamentayo man daytoy a kinuna ni Roy V. Aragon, mabigbig a kangrunaan/kalaingan a mannaniw iti agdama a panawen, awtor ti Bagi (kabaruanan a libro ti dandaniw), iti imbasana iti pannakayalnag ti librona iti Tungtongan 3 ti GUMIL Metro Manila a naangay idiay Novaliches, Quezon City idi Enero 24, 2015:
Liday, sadness, a kanaig ti solitude wenno panagmaymaysa, ti maysa a persona a nabati wenno napanawan wenno pimmanaw, wenno nakabatbati ket naibati. Masansan a dagita ita ti linaon wenno pakabuklan dagiti sursuratek ken masursuratko a daniw.
Nga isu met ti kaaduan kadagiti daniw a pinilik nga inlibro ita ditoy BAGI.
Ket no liday kunam, wenno tarumpingay, kakaduana metten ti adu pay a rikna, situasion, kondision ken environment agramanen ti panawen ken oras. Adda trahedia, adda pannakapaay, pannakaupay, pait, saem, buteng, depression kada anxiety, sipnget wenno kasipngetan, wenno no adda man lawag ket nakusnaw ken nalidem kas iti bulan nga uray no kabus ket agkuyem ta naynay a lingdan dagiti nangisit nga ulep. Ket gapu ta rabii ken no kua ket parbangon ti kaykayatko nga oras kadagitoy a daniw, masansan met a madiskurso ti ridep ken tagainep agramanen batibat. Ket wen, kanaigna aminen agraman dara, daga, patay, ipapatay—ti saanen a pannakariing pay, a pagangayanna metten ti agnanayon ken kinaagnanayon ta kaykayatko nga ikkan iti definision ti forever babaen ti konsepto ken truth ti death, ti inevitability daytoy.
Maysa nga arte ngamin ti pannaturog a kas iti kinapudno a maysa a naindaklan nga arte ti ipapatay—iti patay nga awanan panagungar, iti totality ti pannakagibus wenno pannakaisardengen a maminpinsan ti biag tapno agbiag iti agnanayon.
(Adda tuloyna)


c: text/html

text:
CURRIMAO, Ilocos Norte – Immawat iti pammadayaw ti dua a mannurat a contributing writers iti daytoy a pagiwarnak gapu iti panangabak ti saritada iti Maika-42 a national convention ti GUMIL Filipinas a naangay iti Pangil Beach Resort ditoy nga ili idi Abril 9-11, 2010.
Ni Danilo B. Antalan, ace reporter ti DZTP ken contributing writer iti Tawid News Magasin, ti nangiyalat iti umuna a gunggona iti Panagsurat iti Nobelita iti Iluko ti 1st Fele Mann Iluko Novelette Writing Contest.
Pinangabak ni Antalan ti saritana a “Sarsuela” ket immawat iti P20,000 kas gunggona ken plake.
Maikadua a gunggona ni Reynaldo A. Duque ti Candon City babaen ti saritana nga “Arakup dagiti Agpatnag” ket immawat iti P17,000 a cash prize idinto a P15,000 ti inawat ni Estella B. Guerrero ti Pangasinan ken Siudad ti Baguio gapu iti pannakagun-od ti saritana a “Balangkantis a Namnama” iti maikatlo a gunggona.
Ni Fele Javier Mann, presidente ti Filipino Club Darwin Inc. iti Australia, ti esponsor ti salip babaen ti pannakitinnulong ti GUMIL Filipinas.
Iti Salip iti Sarita ti SABALI (Savella-Baclig Literary) Awards, inyalat ni Jobert Pacnis ti Ballesteros, Cagayan ken contributor iti Tawid News Magasin ti umuna a gunggona. Pinangabak ni Pacnis, maysa nga Electronics and Communications Engineer, ti saritana a “Maestro Teody”.
Maikadua a Gunggona ni Jovito F. Amorin ti PLDT babaen ti saritana a “Ti Lalaki a Pakaikamangak”.
Maikatlo a Gunggona ni Virgilio D. Domaloy, tubo iti Sison, Pangasinan ken agdama a sheriff iti regional trial court ti Urdaneta, babaen ti saritana a “Dagiti Kumpet iti Tadem.”
Inesponsoran da agkaingungot a Quezon City Regional Trial Court Judge Vivencio S. Baclig, maysa met a mannurat a tubo ti Cabugao, Ilocos Sur ken Nenita F. Baclig, ti nasao a pasalip.
Aganay 200 nga Ilokano a mannurat, mangisursuro, estudiante, researchers, ken dadduma pay manipud iti nadumaduma a probinsia ditoy pagilian ken iti ballasiw-taaw ti timmabuno iti nasao a konbension nasional ti GUMIL Filipinas.
Karaman kadagiti dimmar-ay iti konbension da Currimao Mayor Rosario Go, Dr. Domingo Landicho, professor iti University of the Philippines, ken director iti Indie film Ron Bryant.
Tinawen nga angayen ti GUMIL Filipinas ti konbension para kadagiti mannurat nga Ilokano, agdadamo man wenno bangolan ken uray dagiti agessem iti panagsurat.#

robotstxt: allowed

filter: keep


text:
CAOAYAN, Ilocos Sur – Insagutan ti Makati City government ti lokal a gobierno ditoy iti multicab, daytoy ti impakaammo ni Mayor Germie Singson-Goulart itay nabiit.
Kinuna ti mayora nga insagut ti Makati City ti multicab kas pammasingkedna iti resolusion ti LGU Caoayan a panagbalinna a sister town ti nasao a siudad.
Segun iti mayora, maisayangkat koma ti panagpinnirma iti sisterhood agreement iti nagbaetan ti Caoayan ken Makati idi Oktubre idi napan a tawen ket bumisita koma ditoy nga ili ti delegasion ni Mayor Jejomar Erwin Binay, Jr. ngem naitantan gapu iti ginggined iti Bohol ken iti panangdidigra ni Bagyo Yolanda iti Kabisayaan.
Mangnamnama ni Goulart a maangay met la ti panagpipinnirma iti Caoayan tapno ad-adda pay a napnuan kaipapanan ti panagbalin ti Makati a sister city ti ilina.
Kinuna ti mayora a mainayon ti multicab a service vehicle a maaramat dagiti opisial ti lokal a gobierno ditoy no adda dar-ayanda a seminar wenno taripnong wenno agpasiarda kadagiti barangay.#


text:
Date published: April 17-23, 2017
KRIMEN
Awanen ti pilpilyen nga aldaw dagiti kriminal nga agisayangkat ti dakes nga aramid. Uray no nangina nga aldaw a kas ti Semana Santa, saandan a palabsen.
Segun kenni Koronel Jose Nartatez, pangulo iti kapolisan ditoy Ilocos Norte, tallo a bayolente nga insidente ti napasamak ditoy probinsya itay napalabas a nangina nga aldaw, partikular ti kaso iti pammaltog idiay Vintar, Marcos town ken Nueva Era.
Kunaentayo a daytoy tallo a krimen ti nangmulit ti nasagraduan a panangngilin ti Semana Santa itay naglabas a lawas ditoy Ilocos Norte. Awan kadin ti panagbuteng iti Dios dagitoy a tattao nga agaramid ti krimen? Nalabit napalaus a gura, apal, susik ken panagibales ti rason no apay a naaramidda ti krimen.
Ditoy a sumrek ti bileg ti pammati iti Dios.
Ti tao, narukop ken nalaka a masulisog iti kinadakes. Numan pay kasta, maudi ti panagbabawi.
Kaadduanna kadagiti balud agraman dagiti naikarsel ditoy Ilocos Norte provincial jail, BJMP-Laoag-Batac ken idiay New Bilibid prison ket annogotenda a nasursuroda ti agbabawi kadagiti naaramidda a krimen kalpasan a naiyasidegda iti Dios babaen kadagiti nagduduma a religious missionaries a nangtartarabay kadakuada bayat nga addada ti uneg iti pagbaludan.#


text:
LIDLIDDA, Ilocos Sur. Walo ti nailistan a biktima ti dengue iti tallo a barangay itoy nga ili, daytoy ti naammuan ken ni Dr. Haynedina Pascua, rural health physician.
Segun ken ni Pascua, lima kadagiti nagsakit iti dengue ti naggapu iti Poblacion Norte, 2 iti Bequi ken maysa iti barangay Banucal. Nupay kasta, gapu iti madagdagus a pannakaagasda, awan ti napakaruan kadakuada.
Kinuna ni Pascua a suspetsana a maysa nga ubing iti Poblacion Norte ti nangiyalis iti sakit kadagiti kaarrubana babaen kadagiti lamok a kimmagat kenkuana..
“Nangisayangkatkamin iti information dissemination agraman fogging operation nangruna iti Poblacion Norte,” kinuna ni Pascua.#


text:
Salaysay ni Christine Marie R. Verzosa
(Tuloyna)
Napukaw ti kinasigud wenno namungayanna ta nalaokanen manipud iti sabali a nagtaudan. Loss of authenticity, kunada man. Ti panangadaptar kadagiti nalalatak a cultural expressions ken manifestation wenno panangbalbaliw daytoy tapno maidalan iti panagraman, panangidayaw ken mamagsiddaaw, no di man mangitayok iti rikna dagiti turista ket maawagan nga staged authenticity. Agingga a mapasamak laeng ti panagbuya, panangimatang iti maysa a cultural expression, no ania ti adda nga ipresentar ti lugar, ti klase ti panagbiag ken kabibiag dagiti lumugar ti nakaituonan iti imatang dagiti turista a saanen a nasisita ti pakasaritaanna wenno kaimudingan ti selselebraran, maawaganen dayta a kas staged authenticity.
Siempre pay, no adda dagiti makunkuna a turista, sumallabay met ti komersio ken negosio, a kas iti panaglakuan kadagiti souvenirs, arts, crafts, cultural manifestations, nagduduma a taraon, serbisio ken dadduma pay. No ad-adu ti turista, ad-adu met ti maparnuay a tagilako, saan laengen a dagiti nainaganan no di ket aminen a pagesman ti tao, agraman ti pananggammat a kas taudan ti pagbiagan.
Daytoy ti sainnek ti rector ti Baclaran Church iti met laeng Manila, iti interbio kenkuana iti telebision iti nabayagen nga essemda a panagbalin koma a kas religious hub ti lugar, ta segun iti historia a namungayanna, iti puso ken isip dagiti Katoliko, kaitutopanna met dayta a pannakabigbig. Ngem namin-adu kanon a napan sadiay dagiti agrebbeng a mangipaay koma iti makapnek a panagtung-ed, ngem isu latta nga isu, saan a nagbaliw ti saludsodda: Kasano ti kinatalged ti lugar?
Natalged ngata pay ti aglawlaw a nagpuniponanen dagiti adu nga agtagilako, mannipdut, agdudukot ken dadduma pay a pautot ti makumikom unay a komersio? Saan a makapnek no di ket makapamisuot la unay ti sanitasion ken salun-at gapu kadagiti agkaiwara ken saan a nakolkolekta a basbasura. Ti kinaurnos ken kinaulimek ti lugar a kas dati a religious haven ket addaanen iti sabali nga impression.
Mapasamak ti social stress gapu daytoy, ta ultimo dagiti luglugan ket saanen a makadalan iti mismo a katengngaan ti kalsada ta inukoparanen dagiti illegal vendors.
Sabali laeng dagiti physical influences a mangparnuay iti kanayonan a social stress gapu iti panaginnagaw dagiti turista ken dagiti lumugar no maipapan iti panagkonsumo kadagiti primary resources a kas iti danum, ken gagangay a no maminsan rumaman pay ti kuriente ken dadduma pay, ad-addan a maserbian dagiti turista ngem dagiti lokal a populasion. Iti panagadu ti turista, sumurot met nga umadu ti negosio ken komersio, umadu ti populasion. No adu ti populasion, saan a masasaan ti in-inut a pannakadadadael ti environment, ket siempre pay, ngumina ken tumukno met sadi langit ti gastosen saan laeng a ti pagbiag no di pay ket iti kinangato ti buis ken nagduduma a bayadan a pangseguro iti masakbayan.
Iti panagadu dagiti turista, mapukaw dagiti cultural expression, religious events, natural resources agraman ti kinaasino.
Iramanen ditan ti iyaadu ti krimen, prostitusion, panagraira ti droga ken dagiti dadduma pay nga etikal nga isyo.
Daytoy dagiti sumagmamano a rason ken gapuna a linagidaw ti rector ti simbaan ti Quiapo ti singasing ti Manila City Hall Tourism Office a mapagbalin nga international religious tourism ti Feast of the Black Nazarene. Iti laengen aglawlaw dagiti simbaan ket saan a maprotektaran ti gobierno lokal iti kinasagradona ken kinasolemnidad.
Panunoten a nalaing, apay a saan a maawagan a global events dagiti dadakkel a pilgrimage a kas iti Ramadan sadiay Saudi Arabia, Kumbh Mela sadiay India, ti Hinduism pilgrimage ken dadduma pay?
Agsipud ta religious events dagitoy, ket saan a maipaayan iti napintek a publisidad a mangipangato ti kinaadu ti turista. Kasta met ti Feast of the Black Nazarene.#


text:
No saan a maala iti nadiplomasiaan a wagas wenno masungbatan dagiti timmaud nga isyo iti nagbaetan ti North Korea ken ti USA, South Korea ken dadduma pay a nasion gapu iti panagitesting ti immuna kadagiti armasna a nuklear, posible ti ibebettak ti susik no di man gubat. Iti laksid a nagtimeken dagiti kapadana a komunista a nasion a kas iti China , saan a nagkir-in ti North Korea ti naing-inget pay nga embargo a naipataw kenkuana. Saan a dimngeg kadagiti nadiplomasiaan a pannakisarita. Saan a dimngeg kadagiti ballaag. Iti daytoy a situasion, pinataudna ti gumaygayebgeb nga apuy ket nasken la unay ti panagpaliiw ken panagsiput ta iti kanito nga adda biddut a tignay iti uray asino kadakuada, posible a bumtak ti gubat.
Lalo a nadegdegan ti tension idi Marso 17 daytoy a tawen iti pannakatiliw dagiti dua a babbai a kameng ti media, da Euna Lee ken Laura Ling, agpada a kameng ti telebision, ti San Francisco-based Current TV a kukua ni sigud a bise presidente Al Gore iti sakup ti North Korea-China border. Dagiti dua ket nairakurak a naglabsing ti linteg ti North Korea ken posible a panagespia ken iseserrek iti pagilian nga awanan iti pammalubos. Posible ti pannakaipasidong dagitoy iti labor camp.
Narikna ti USA ti panagpeggad dagiti natiliw nga umilina, ket napaneknekannan a saan a mabalin a maala iti kinnilgaan ti North Korea. Saan a mabalin ti pinnuersaan no di nadiplomasiaan a saritaan. Kas iti napasamak idi 1994 a sipakumbaba ti USA iti pannakisaritana para iti pannakawayawaya ti maysa a piloto ti helicopter a naiyaw-awan iti North Korean airspace, ken idi 1996 a naalumamay ti pannakipatangna para pannakawayawaya ti maysa nga Amerikano a balud gapu iti panagespia.
Babaen ti “humanitarian and peace loving policy” sipakumbaba ti USA a mapalubosan koman dagiti natiliw nga agirakrakurak ta agur-urayen ti madanagan a pamiliada. Babaen ken ni dati a Presidente Bill Clinton a sitatallugod a nakisarita ken ni North Korean leader Kim Jong Il iti mismo a pagilian, nawayawayaan dagiti agirakrakurak a nakabalud iti 140 nga aldaw,
Naalay-ayan ti tension ti sibubukel a lubong. Limmukay ti aangsan. Babaen ti pannakisarita a sipapakumbaba ken nadiplomasia, mapagsasaritaan dagiti tumaud nga isyo. Ket mangnamnama ti sangalubongan a masolbar ti isyo maipapan ti armas-nuklear babaen ti sangsangkamaysa a panagtugaw ti agsumbangir ket pagsaritaanda a naimbag dagiti timmaud a saanda a panagkinnaawatan. Masurotanda koma ti dana nga ipatawidda iti sumaruno a kaputotanda.
Awan ti tension wenno riribuk a maparnuay no ibbatan la ketdi dagiti dinadarudos ken awan turongenna nga addang. Agduma man ti pammati ken panirigan, dakkel ti maited ti sipapakumbaba a wagas ti pannakisarita iti nagan ti linak ken kappia.
Kalpasan ti panagkinnaawatan dagiti dua a nasion iti isyo maipapan kadagiti nga agirakrakurak iti telebision, sumaruno koman ti panagkinnaawatanda maipapan ti armas nuklear tapno masebsebanen ti agpeggad a masulnitan nga apuy ti riribuk iti sibubukel a lubong.#


text:
BAGUIO CITY – Saan a break-away group ti Timpuyog dagiti Mannurat nga Ilokano Global (TMI Global) iti GUMIL Filipinas no di kabinnuyogna iti panangidur-as iti kabukbukodan a pagsasao nangruna ti literatura.
Daytoy ti panangilawlawag ni Franklin Macugay, presidente ti TMI Global, Philippines Chapter, kadagiti nasurok tallopulo a mannurat a timmabuno iti panagsapata dagiti napili a kabarbaro nga opisial ti nasao a gunglo.
Ininaw ni Teresito Tugade, mannurat a tubo ti Marcos (sigud a barangay ti Dingras), Ilocos Norte ngem agnanaeden iti California, USA, ti TMI Global tapno mapatibker pay ti panagsisinninged dagiti amin a mannurat nga Ilokano saan laeng nga iti pagilian no di pay iti sibubukel a lubong.
Nagsapata ken ni Hues Jovencio F. Costales dagiti opisial ti Timpuyog dagiti Mannurat nga Ilokano Global idi Setiembre 8 iti simple a programa a naangay itay Setiembre 8 ditoy siudad.
Da Atty. Ricardo Olairez, pasado a director ti Labor Arbiter ti Departament of Labor and Employment ti Cordillera Administrative Region, ken Atty. Nellie Olairez ti nagsangaili iti nasao nga okasion.
Dagiti opisial ti TMI Global: Franklin Macugay, presidente; Dr. Virginia Duldulao, 1st vice president; Julio Belmes, 2nd vice president; Prescillano Bermudez, sekretario-heneral; Romulo Mandac, auditor; Rodelito Ramos, business manager; ken Roy Aragon, chief information officer/web administrator.
Dagiti kameng ti hunta direktiba: Peter La. Julian, chairman; Atty. Nole Lansangan (Isabela); Jaime M. Agpalo, Jr. (Baguio-Benguet); Freddie Masuli (Cagayan); Ruperto Manuel (Nueva Vizcaya); Errol Abrew (La Union); Pete Duldulao (Ilocos Norte); Dr. Jaime Raras (Ilocos Sur); Jaime Lucas (Pangasinan); Mindo Aquino (Isabela); Domingo Duco (Isabela); Lorenzo Tabin Jr. (Metro Manila); .
Legal advisers da Atty. Ricardo Olairez, Atty. Aurelio Galacgac, ken Atty. Nellie Olairez.
Malaksid kadagiti opisial, immatendar dagiti sumaganad: Aurelio Bactad, Luna, Isabela; Rosemarie de Francia, Baguio City; Pete Duldulao, San Nicolas, Ilocos Norte; Reynaldo Cadangen, Itogon, Benguet; Pedrito Sanidad, Baguio City; Mercedez Bermudez, San Manuel Pangasinan; Virgilio Domaloy, Sison, Pangasinan; Jovencio Costales, Naguilian, La Union; ken Clarita Sumahit, Baguio City.
Panangilibro ken panangipatarus iti English kadagiti gapuanan dagiti miembro ti kangrunaan a pangituonan ti imatang ti timpuyog.
Kinuna ni Atty. Nellie Olairez, maysa kadagiti legal adviser ti gunglo, a nasken nga itangsit dagiti sinurat ni Ilokano tapno maammuan ti amin a suli ti lubong iti kinaadda ti puli nga Ilokano a saan a paatiw no literatura ti pagsasaritaan ket ti panangipatarus kadagitoy a sinurat ti kakaisuna a dana a panangsibbol iti daytoy nakabitin nga arapaap.#


text:
Munai, Lanao del Norte
Ti Munai ket maysa a maika-4 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Munai ket nabingbingay a politikal iti 26 a barbaranggay.[2]
- Bacayawan
- Balabacun
- Balintad
- Kadayonan
- Dalama
- Lindongan
- Lingco-an
- Lininding
- Lumba-Bayabao
- Madaya
- Maganding
- Matampay (Town Proper)
- Old Poblacion
- North Cadulawan
- Panggao
- Pantao
- Pantao-A-Munai
- Pantaon
- Pindolonan
- Punong
- Ramain
- Sudiga-Munai
- Tagoranao
- Tambo
- Tamparan (Mandaya)
- Taporog
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Amazon Standard Identification Number
Ti Amazon Standard Identification Number (ASIN) ket ti 10- a karakter nga alpanumeriko a naisangayan a panagilasin babaen ti Amazon.com ken dagiti kakuyogna para iti panangilasin iti produkto iti kaunegan ti gunglo ti Amazon.com.[1]
Dagiti ASIN ket naisayangkat kadagiti nadumaduma nga edision ti lokal a rehion ti Amazon, a mairaman dagiti pagtagilakuan ti Nagkaykaysa a Pagarian, Pransia, Alemania, Italia, Kanada ken Hapon. Urayno dagiti ASIN ket naisangayan idi iti sangalubongan, ti global a panagpaadu ket nagbaliwen tapno dagiti ASIN ket nagaransiaan laeng a naisangayan iti kaunegan ti pagtagilakuan. Ti isu met laeng a produkto ket mabalin nga ibaga babaen dagiti nadumaduma nga ASIN, ken dagiti nadumaduma a nailian a sitio ket mabalinda nga agusar ti nadumaduma nga ASIN para ti isu met laeng a produkto. Iti sapasap, dagiti ASIN ket mabalin nga aggigiddiat kadagiti nadumaduma a sitio ti pagilian malaksid no dagitoy ket para iti klase ti produkto a ti ASIN ket naibatay iti maysa nga akinruar a naipalawag ken sangalubongan a natalinaay a panangilasin, sa kas ti ISBN para kadagiti libro. (A ti ASIN ket agpapada kadagiti amin a sitio, mabalin a ti gapu daytoy ket ti nagpartuat a makatlo a partido iti produkto ke nagannad a nangibaga iti adda nga ASIN idi nagpartuat ti produkto iti maikadua ken dagiti simmaruno a pagilian, wenno ti simmaruno a pannakapartuat ti produkto ket nangited ti kapada a pakaammo ken nabayagen manipud idi immuna a pannakapartuat tapno napalubosanen a napabaro dagiti pagsurotan. Dagiti pay ISBN ket mabalin nga aggigiddiat kadagiti nadumaduma a pagilian para iti isu met laeng a libro no ti sabali a naimaldit wenno edision ket naipablaak idi para iti dayta a pagilian
Ti tunggal maysa a produkto a mailako iti Amazon.com ket maikkan iti naisangayan nga ASIN. Para kadagiti libro nga addaan iti 10 a numero ti ISBN, ti ASIN ken ti ISBN ket agpada. Ti libro iti edision ti Kindle ket saan a mangusar iti bukodna nga ISBN a kas ti ASIN.
Dagiti nagibasaran[urnosen | urnosen ti taudan]
- ^ "Amazon.ca Help: Product Identifiers". Amazon.ca. Naala idi 25 Mayo 2011.


text:
TAGUDIN, Ilocos Sur – Siam a tattao a pakairamanan dagiti dua a drayber ti nadundunor idi nagsinnapgid dagiti luganda sadiay Barangay Bimmanga ditoy nga ili idi parbangon ti Hunio 10.
Naitaray iti Ilocos Sur District Hospital, Barangay Bio, Tagudin para iti pannakaagas dagiti dunorda da Robert Bituin y Basmayor, 38, baro, residente iti B1 L16 Piedra Blanca, HMS, Antipolo Citberi, ken drayber iti Mitsubishi L300 Utility Vehicle; Brendo Domantay y Vallo, 38, naasawaan, drayber iti ISUZU Stake with Canopy truck ken residente iti Brgy. Ano, San Carlos City, Pangasinan; dagiti pasahero iti Mitsubishi a da Raul Bituin y Binua, 56; Alvan Feria; Karem Pascalado y Pausan, 28; ken Levita Feria y Bituin 49; ken dagiti pasahero iti Isuzu Stake a pakaibilangan da Zaldy Domantay y Vallo, 43; Jimmy Domantay y Vallo; ken Santy Cayabyab y Restoles, 26.
Segun iti report, agpaabagatan a direksion ti Mitsubishi iti national highway a sakup ti Barangay Bimmanga ngem mapapati a nakatuglep ni Bituin ket kimmaut ti luganna iti linia ti sumungad nga Isuzu truck ket nupay pinilit ni Domantay a lisian ti makasabatna, nagdinnungparda latta.
Kas resulta, dinungpar ti Mitsubishi ti kongkreto a marker ti pagadalan sa naisubsob iti kataltalonan.
Agpada a nagsagrap iti dadael dagiti dua a lugan a nainbolbar iti aksidente.#


text:
UPPAT A KONSEHAL. Napintas ti panaglalangen dagitoy a konsehal ta masansan nga isuda latta ti agkukuyog no adda pasken wenno napateg nga okasion a dar-ayanda kas iti panangselebrar ti Vigan City iti Heritage Cities Solidarity Day. Adda iti likudan ni Peter Rebunal, ace reporter ti DWRS
Commando Radio. (Salvador A. Espejo)
UPPAT A KONSEHAL
UPPAT A KONSEHAL. Napintas ti panaglalangen dagitoy a konsehal ta masansan nga isuda latta ti agkukuyog no adda pasken wenno napateg nga okasion a dar-ayanda kas iti panangselebrar ti Vigan City iti Heritage Cities Solidarity Day. Adda iti likudan ni Peter Rebunal, ace reporter ti DWRS


text:
LAOAG CITY – Indauluan ni Gov. Imee R. Marcos ti panangselebrar ti Ilocos Norte iti Maika-195 a founding anniversaryna idi Pebrero 2.
Maysa kadagiti tampok ti selebrasion ti panagsubli ti programa nga “Open Capitol” no sadino a mapalubosan dagiti umili, kangrunaanna dagiti agbasbasa nga ubbing a bumisita kadagiti nadumaduma a departamento iti kapitolio tapno maammuanda dagiti serbisio nga ipapaay dagitoy.
Kinuna ni Marcos a maysa a rason ti selebrasion dagiti Ilokano ti pannakairusat ti
bicentennial movement a panangrugi iti panagbilang agingga iti 2018.
Kinuna pay ni Marcos a marambakanto pay ti Maika-100 a panagkasangay ni Pres. Ferdinand E. Marcos inton September 11, 2017 ket manipud iti daytoy a pasken agingga iti Pebrero 2, 2018, nadumadumanto a parambak ken pagteng ti maselebraran kadagiti nadumaduma nga il-ili.
Narugian ti plano ti bicentennial celebration kabayatan ti panagkasangay ti gobernador idi Nobiembre idi napan a tawen.#


text:
STA. MARIA, Ilocos Sur – Maysa a pagtagilakuan sadiay Brgy. Maynganay Norte ditoy nga ili ti naireport iti police station ditoy a natakawan a mapattapatta a naisayangkat manipud iti alas 2:00 am agingga iti 3:00 am idi Enero 13.
Inreport ni Estella Devis y Cabero, 49, awanan asawa ken residente iti Barangay Maynganay Norte, ditoy nga ili, iti polis a sinerrek ti/dagiti mannanakaw ti Devis Farm Supply a pagtagilakuanna a masarakan iti nadakamat a barangay ket kinurimes dagiti nadumaduma a tagilakona.
Karaman dagiti mapukpukaw ti sangapulo ket uppat a rim ti Fortune cigarettes, 8 rims ti Marlboro cigarettes, maysa a rim ti Mighty Green cigarettes, 2 rims ti Philip cigarettes, 2 a Guess wrist watch, 4 a Lobour wrist watch, maysa a chain saw blade, selpon ken sensilio iti nadumaduma a denominasion.
Agdagup amin iti P50,000.00 ti balor dagiti natakaw iti pagtagilakuanna, daytoy ti pattapatta ni Devis kalpasan ti panangimbentariona kadagiti mapukpukaw a tagilakona.
Iti inisial a panagimbestiga dagiti polis, nakastrek ti di pay nabigbig a mannanakaw iti pagtagilakuan babaen ti panangdadaelna iti padlock ti ridaw babaen ti agatiddog iti maysa metro a tubo a landok a nasarakan dagiti inbestigador iti crime scene.
Mapapati a tinakaw ti di nabigbig a mannanakaw ti tubo manipud iti bomba ti danum ti kaarruba ti pagtagilakuan a balay a kukua ti maysa nga Alvin Disomiba.
Mapapati a naisayangkat ti panagtakaw iti nagbaetan ti alas dos agingga iti alas tres ti parbangon ti Enero 13.
Maysa a Liza Dariano, kaarruba ti natakawan, ti nagkuna a nakangeg kadagiti taul ti aso iti daytoy nga oras ngem saanna nga intaltalek.
Agtultuloy ti panagimbestiga dagiti polis mainaig iti nasao a panagtakaw.#


text:
MAISAYANGKAT ita nga aldaw, Mayo 14, 2018, ti Barangay and Sangguniang Kabataan Elections kalpasan iti namindua a daras a pannakaisanudna.
Maipawilen ita nga aldaw dagiti nagduduma a gannuat a mangallukoy wenno mangimpluensia kadagiti botante tapno butosanda dagiti kandidato. Ngem naipakadawyanen kadagiti eleksion iti Pilipinas, nga agingga ita a kaaldawan ti panagbotos, ket ita ti panagkamakam dagiti kandidato ken dagiti pasurotda a karadapen dagiti botante tapno magun-odda dagiti botosda.
Idi rabii ken itay parbangon a kaaduanna a maisayangkat dagiti makunkuna a “last minute vote buying” wenno panaggatang iti botos. Dagiti kandidato wenno dagiti pasurotda ket mapanda kadagiti nakaurnongan dagiti botante a disnudo nga umawat ti kuarta wenno pabor kasukat dagiti botosda tapno warasanda ida kadagiti kasapulanda. Dagiti met dadduma a kandidato wenno dagiti pasurotda ket mapanda bunongan dagiti botante nga agur-uray iti duol a kuarta wenno banag a kasapulanda kadagiti balbalayda.
Nabayagen dagiti dadduma a botante a nakadisidir no sino a kandidato dagiti botosanda, ngem adda pay laeng dagiti saan a nakaikeddeng ti itandudoda ket agbasarda iti pabor a magun-odda agingga iti sakbay ti panagbotosda. Uray no kaaldawanen ti eleksion, adda pay laeng dagiti nalimed nga agiwaras iti kuarta a kasukat ti botos, kas kadagiti tiangge wenno pagtagilakuan iti asideg dagiti presinto a pagbotosan a saan a madmadlaw nga agibonongda iti kuarta ta mapan met gumatang dagiti botante iti tagilakoda, ngem no paliiwen a nasayaat, adu unay dagiti maited a suplida.
Iti panagsubli ti mano-mano a panagbilang iti botos kalpasan dagiti naisayangkat nga automated elections, ket maikawa la ketdi dagiti botante ken dagiti mangisursuro a kameng ti Election Board. Nangruna ta aggiddan a maangay ti eleksion iti barangay ken SK. Dagiti agtutubo nga agtawen iti 18 – 24 ket mabalindan ti agkandidato iti SK ken uray iti barangay a mabalin a mangtikaw wenno mangipaay iti dakes nga atap kadagiti saan pay a makaammo iti SK Reform Act of 2018 a dagiti mabalin nga agmiembro iti Katipunan ng Kabataan ket dagiti agtawen iti 15 – 30.
Manamnama nga ita nga aldaw ket saan a maliklikan nga addanto latta dagiti mapasamak a sinupiat ken tinnubngar kadagiti presinto nangruna dagiti pasurot wenno supporter dagiti agbabalubal a kandidato aglalo kadagiti barangay a nainget ti salisal.
Nasayaat unay ta iti Kailokuan ket awan dagiti naipadpadamag a pammapatay ken panagdidinnangran mainaig iti eleksion, ngem adu dagiti kastoy a pasamak kadagiti kadagiti umabagatan a rehion nangruna sadiay ka-Musliman a paset Mindanao. Naindaklan a karit kada Philippine National Police Chief Dir. Gen. Oscar Albayalde, Armed Forces of the Philippines Chief of Staff Gen. Carlito Galvez, ken ni Commission on Elections Chairman Al Parreño iti pananglappedda kadagiti election-related violences iti pagilian.
Addan dagiti naisakripisio a biag gapu laeng iti eleksion ken iti pammarang a tarigagay nga agserbi kadagiti barangay ken kadagiti tattao. No nasudi ti panggep ti kandidato, apay koma nga agaramid iti illegal ken kinadakes dagiti dadduma a kandidato tapno mangabakda laeng iti eleksion? Saan nga agbunga ti nasayaat ti aramid a kinadakes.
Narugit ti politika kadagiti nagduduma a lugar iti Pilipinas a pakaigapuan nga adda latta dagiti kandidato nga uray adda mantia ti integridadda ken agkurang ti kabaelanda nga agserbi ket maisaadda latta iti posision gapu ta adda dagiti botante a mangisukat ti botosda iti pabor wenno kuarta.
Dagitoy a pagteng ti rumbeng a siputan dagiti umili tunggal eleksion nangruna ita a kaaldawan ti panagpipili, ket no kabaelanda ket mangalada iti ladawan kas ebidensia ket rumbeng a maipulong daytoy iti Commission on Elections tapno maaksionan ken mapilaan iti darum dagiti aglabsing a kandidato wenno pasurotda tapno adda pagmennamennaanto dagiti tattao kadagiti masungad pay nga eleksion.
Adda dagiti citizen’s watchdog nga accredited iti Comelec a tumulong iti natalna ken nadalus a pannakaangay ti eleksion kas ti National Movement for Freel Elections, Parish Pastoral Council for Responsible Voting, Legal Netwotk for Truthful Election, ken dadduma pay a grupo. Ngem awan ti adu a maaramidan dagitoy a grupo no saan a makikaysa dagiti pribado nga umili nangruna kadagiti lugar a nabara ti balubal dagiti kandidato.
Napateg ti pannakipaset dagiti umili iti eleksion tapno mapagtalinaed a natalna ken nadalus ti panagpipili ket maitandudo dagiti kandidato nga addaan iti naan-anay nga integridad ken kabaelan nga agserbi. Ngem kaaduanna a dagiti pribado nga umili ket agpannurayda lattan iti gobierno iti panagala kadagiti ebidensia iti panaglabsing iti linteg, ken ipabaklayda lattan kadagiti agserserbi iti Comelec, polis ken militar a natudingan a mangipakat ti linteg no eleksion ta saanda a kayat ti maistorbo wenno maisawsaw iti kaso. Dayta ti gapu a tunggal eleksion ket adda latta dagiti kandidato ken dagiti pasurotda nga aglablasing iti linteg ta saanda a matubtubngar, mairekreklamo, maidardarum ken madusdusa.
Panangisaad iti akem dagiti rumbeng nga agtakem nga opisial ti barangay ken lider dagiti agtutubo. Agtignay koma dagiti umili para iti nadalus nga eleksion ken agbotosda a nainsiriban tapno masagat dagiti kandidato nga addaan iti naan-anay nga integridad ken kabaelan nga agserbi iti gobierno. (Eden Alviar)


text:
Kategoria:Mediteraneo
Dagiti subkategoria
Daytoy a kategoria ket addaan kadagiti sumaganad a 8 a subkategoria, manipud iti 8 a dagup.
B
- ► Baybay Mediteraneo (2 K, 1 P)
D
- ► Dagiti pagilian ti Baybay Mediteraneo (18 K, 19 P)
H
- ► Heograpia ti Mediteraneo (1 K)
L
- ► Lebante (4 K, 6 P)
M
- ► Magreb (1 P)
N
- ► Nalames nga Immindayon (2 K, 10 P)
P
- ► Purpuro ti Baybay Mediteraneo (1 K)
Pampanid iti kategoria "Mediteraneo"
Dagiti sumaganad a 2 a panid ket adda iti daytoy a kategoria, manipud iti 2 a dagup.


text:
BAGUIO CITY – Manamnama a bumaba pay ti temperatura ditoy siudad iti sanguanan ti mapadpadaanan a panangselebrarna iti Panagbenga iti daytoy a bulan.
Iti umuna a lawas ti Pebrero, nariknan dagiti residente ditoy ti ilalamiis ti klima daytoy summer capital ti pagilian.
Nairekord itay lawasna ti temperatura a 10.4 degrees Celcius, kalamiisan a narikna ditoy siudad iti itatapog daytoy a tawen.
Idi 1961, nairekord ti kalamiisan a klima ditoy iti 6.3 degrees Celcius.
Ti nalamiis a klima ditoy ti maysa kadagiti rason nga adu dagiti sumang-at a turista iti Baguio City.
Selebraran daytoy siudad ti Panagbenga iti bulan ti Pebrero ket manamnama ti isasang-at dagiti rinibu a turista tapno makipagragsakda iti nasao a parambak.#


text:
Luba, Abra
Ti Luba ket maysa a maikalima a klase nga ili iti probinsia ti Abra iti Filipinas.
Dagiti baranggay[urnosen | urnosen ti taudan]
Ti Luba ket nabingbingay a politikal iti 8 a barbaranggay.[2]
- Ampalioc
- Barit
- Gayaman
- Lul-luno
- Luzong
- Nagbukel-Tuquipa
- Poblacion
- Sabnangan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Abra". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 23 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Abra". Datos ti Populasion ti Ili. Dibision ti Panagsukisok ti LWUA. Naala idi 30 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Makan a la Pinoy: Tinenneb a dalag
Ni BRENDA S. DACPANO
www.nordis.net
Ti dalág ket pangkabuklan nga awag iti Ilokano ti mudfish wenno snakehead murrel. Gelegele ti awag iti Pangasinan. Masarakan iti danum a tamnay iti waig, karayan, pupokan ken no dadduma kadagiti kapitakan iti taltalon. Iti Ilokano, adda kaibatoganna a nagan iti nadumaduma a tukad ti biag daytoy a lames. Maawagan a bontiék wenno burikekkék, burikίkkίk no bassit pay; burίkaw wenno buriίkaw no dakdakkelen. Iti Cagayan ken kaaduan a paset ti Cagayan Valley, maawagan met laeng iti dalag wenno attasi.
Adu ti wagas iti panangisagana iti dalag. Mabalin nga iluto a sinigang iti sabonganay a maalseman iti paboritoyo a pangalsem kas ti salamagi (bunga, sabong, uggot), pias ken dagiti artificial a naka-sachet. Mabalin nga iluto a pesang dalag, sarsiado, adobo, naipugon wenno tinuno. Ti all-time Ilocano favorite ket ti tinnenneb a dalag. Naimas met nga aramiden daytoy a buro, a paborito a delicacy iti Pangasinan, Pampanga ken paset ti Mindanao.
Tinenneb
Maysa nga authentic a sida nga Ilocano manipud iti balikas a tennéb, ti proseso ti panangpatibker ken panangmuli iti landok babaen ti panangipapudot iti metal iti nangato a temperatura ken dagus nga irareb iti nalamiis a danum.
Daytoy ket 2-in-1 dish ta addan ti tinuno a dalag ken adda pay ti bottomless a sabaw. Saan a komplikado daytoy nga isagana ta ti laeng dalag ti ituno.
Pitpiten ti ulo ti tinuno a dalag tapno rumuar ti ramanna sakbay nga ikabil iti dakkel a malukong. Igalipan met iti lasona wenno sibuyas, ipitpitan ti laya ken salamagi a bunga wenno aniaman a kayatyo a pangalsem wenno igalipan iti kamatis. Bukbokan iti agburburek a danum. Timplaan iti asin ken sili a sairo, no agusar. Ti bagi ti tinuno a dalag ket mabalin a kasdiaynan a kanen wenno isiwsiw iti bugguong a naperresan iti kalamansi wenno ilaok met laeng iti tinenneb. No naibusen ti digo ti tinenneb, rim-iten manen ti ulo ti dalag ket bukbukan manen ti agburburek a danum. Nayonan ti alsemna a kamatis wenno salamagi ken timplaan manen iti asin wenno patis. Tapno nanannanam, laokan ti korus a daing.
Mabalin met nga usaren ti nakapetan iti lumot a bato imbes a tinuno a dalag para iti tinenneb. Ngem siguraduen a naggapudaytoy iti nadalus a waig wenno karayan. Ituno iti uging ti linumot a bato. Ti pamay-an ket kas met laeng iti tininneb a dalag.# nordis.net


text:
CAOAYAN, Ilocos Sur – Maangay ti strategic planning a pakipartisiparan dagiti opisial ken department heads tapno maaramid ti road map a suroten ti gobierno munisipal ditoy iti las-ud ti tallo a tawen.
Segun ken ni Mayor Germie S. Goulart a maangay ti nasao nga strategic planning iti uneg ti probinsia tapno saan a dakkel a paggastuan ti gobierno ditoy.
Prioridad a plano ti administrasion ni Goulart ti pannakaipatakder ti baro a municipal hall, pannakagatang iti lote a para iti baro a PNP building ken pannakaipatakder ti RHU building extension.#


text:
CANDON CITY – Maysa a lalaki a nangitaray iti traysikel ti naipiskot dagiti residente ken inaresto dagiti polis iti Barangay Langlangca 2nd ditoy siudad iti bigat ti Agosto 14 .
Segun iti report, imparking ni Cesar Escalona Echalar, 53, naasawaan ken residente ti Barangay Dan-ar, Santiago, Ilocos Sur, ti traysikelna iti sanguanan ti Toby’s Store iti Barangay San Juan, Candon City tapno mapan agideliber iti tinapay ngem linuganan ni Alvin Peralta y Domingo, 18, baro, residente iti Dayanki, Burgos, Ilocos Sur sa nagpakaskas nga agpaamianan.
Naglugan iti traysikel dagiti residente ken ti biktima ket kinamatda ti suspek agingga iti naawanan ti gasolina ti traysikel sada tiniliw agingga a simmangpet dagiti polis.#


text:
Kapitulo 7
Awisen ni Mormon dagiti Lamanite iti ud-udina nga aldaw a mamati ken ni Cristo, awatenda ti ebangheliona, ket maisalakanda—Amin a mamati iti Biblia patienda met ti Libro ni Mormon. Agarup K.P. 385.
1 Ket ita, adtoy, kayatko ti makisarita iti anatda kadagitoy tao a naispal, ket no ipalubos ti Dios nga awatenda dagiti balikasko, tapno ammuenda dagiti banag maipapan kadagiti ammada; wen, agsaritaak kadakayo, dakayo a natda iti balay ti Israel ket dagitoy ti balikas nga isawangko:
2 Ammuenyo a kamengkayo iti abalay ti Israel.
3 Ammuenyo a masapul nga agbabawikayo, wenno saankayo a maisalakan.
4 Ammuenyo a masapul nga idissoyo dagiti armasyo iti gubat, ket saanyon a ragsaken ti panagayus ti dara, ket saanyo nga usaren manen ida malaksid no ibilin ti Dios kadakayo.
5 Ammuenyo a masapul a amaammuanyo ti maipanggep kadagiti ammayo, ket ibabawiyo amin a basol ken kinadakesyo, ket bmamatikayo ken ni Jesucristo, nga isu ti Anak ti Dios, ket pinatay dagiti Hudio, ket babaen ti pannakabalin ti Ama nagungar manen, ket iti dayta nagun-odna ti cballigi iti tanem; ket kasta met a gapu kenkuana naparmek ni patay.
6 Ket inyegna a mapasamak ti apanagungar dagiti natay, ta nasken nga agungar ti tao tapno sumaklang iti bpangukoman.
7 Ken inyegna ti pannakatungpal ti apannakasubbot ti lubong, tapno iti dayta asino man a masarakan nga bawan mulitna iti sangona iti aldaw ti panangukom maipalubos kenkuana ti cpanagnaedna iti imatang ti Dios iti pagarianna, nga agkanta nga agnanayon iti panangidaydayaw a makidanggay kadagiti koro dagiti dagkankanta iti ngato, iti Ama, ken iti Anak, ken iti Espiritu Santo, a emaymaysa a Dios, iti fnaragsak a kasasaad nga awan patinggana.
8 Ngarud agbabawikayo, ken agpabuniagkayo iti nagan ni Jesus, ket agkammatalekkayo iti aebanghelio ni Jesucristo, a maisaadto iti sangoyo, saan laeng nga iti daytoy a bkasuratan ngem iti pay kasuratan a maited kadagiti Gentil cmanipud kadagiti Hudio, isu ti kasuratan nga aggapunto kadagiti Gentil a maiturong dkadakayo.
9 Ta adtoy, anaisurat daytoy gapu iti panggep a bmamatikayo koma iti dayta; ket no mamatikayo a patienyo met daytoy; ket no patienyo daytoy maammuanyo ti maipapan kadagiti ammayo, ken kasta met dagiti nakaskasdaaw nga aramid a naited babaen ti pannakabalin ti Dios kadakuada.
10 Ket maammuanyo met a dakayo ti natda iti bukel ni Jacob; ngarud dakayo ti naibilang kadagiti tao iti umuna a katulagan; ket no mamatikayo ken ni Cristo, ken mabuniagan, umuna babaen ti danum, kalpasanna ti apuy ken ti Espiritu Santo, a sumurot iti apagulidanan ti Mangisalakantayo, babaen iti dayta nga imbilinna kadatayo, isunto ti mangitag-ay kadakayo iti aldaw ti pannakaukom. Amen.


text:
KASANGAY ITI SWIMMING POOL. Rinambakan ni Monique Espejo Torina (nakaiggem iti balloon) ti maika-9 a tawen a panagkasangayna idi Mayo 29, 2017 iti abay ti swimming pool ti Clubhouse, Greenwoods Village, Cainta a naglalangoyanda kadagiti gagayyemna a Nikola, Cheska, ken Nikola agingga iti sardam. Naidasar ti maysa a merienda iti uneg ti dua a bahay-kubo iti abay ti pool ket ditoy ti nagkalanglangan dagiti aggagayyem kalpasan a nakantaan ni Monique iti “Happy Birthday”. (Retrato ti Tawid News)
You are here: Home › Archive › Media › Photo Galleries › KASANGAY ITI SWIMMING POOL


text:
Lehislatibo a distrito iti Biliran
Ti Lehislatibo a Distrito iti Biliran ket isu ti pannakabagi ti probinsia ti Biliran iti Kamara dagiti Pannakabagi ti Filipinas. Daytoy ket paset idi ti pannakabagi ti Leyte aginggana idi 1995.
Maymaysa a distrito[urnosen | urnosen ti taudan]
Dagiti ili:Almeria, Biliran, Cabucgayan, Caibiran, Culaba, Kawayan, Maripipi, Naval
- Populasion (2010): 161,760
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas


text:
Naval, Biliran
Ti Naval ket maysa a maika-2 a klase nga ili ken isu ti kapitolio iti probinsia ti Biliran iti Filipinas.
Dagiti baranggay[urnosen | urnosen ti taudan]
Ti Naval ket politikal a nabingbingay iti 26 a barbaranggay.[2]
- Agpangi
- Anislagan
- Atipolo
- Calumpang
- Capiñahan
- Caraycaray
- Catmon
- Haguikhikan
- Padre Inocentes Garcia (Pob.)
- Libertad
- Lico
- Lucsoon
- Mabini
- San Pablo
- Santo Niño
- Santissimo Rosario (Smo. Rosario) (Pob.)
- Talustusan
- Villa Caneja
- Villa Consuelo
- Borac
- Cabungaan
- Imelda
- Larrazabal
- Libtong
- Padre Sergio Eamiguel
- Sabang
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Biliran". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Biliran". Datos ti Populasion ti Ili. Dibision ti Panagsukisok ti LWUA. Naala idi 10 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Pualas, Lanao del Sur
Ti Pualas ket maysa a maika-5 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Pualas ket nabingbingay a politikal kadagiti 25 a barbaranggay.[2]
- Badak
- Bantayan
- Basagad
- Bolinsong
- Boring
- Bualan
- Danugan
- Dapao
- Diamla
- Gadongan
- Ingud
- Linuk
- Lumbac
- Maligo
- Masao
- Notong
- Porug
- Romagondong
- Talambo (Pob.)
- Tamlang
- Tuka
- Tomarompong
- Yaran
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Sarming (materiales)
Ti sarming ket maysa nga amorpo (di-kristallina) a solido a materiales a mangipakpakit ti transision ti sarming, ken daytoy ket mabaliktad a transision kadagiti amorpo a materiales (wenno kadagiti amorpo a rehion iti kaunegan ti semikristalina a materiales) manipud ti natangken ken narasi a kasasaad iti maysa a nalunag wenno weeno kasla goma a kasasaad. Dagiti sarming ket kadawyan dagitoy a narasi ken mabalin nga optiko a masarang. Ti kaaduan a naamammuan a kita ti sarming , nga inus-usaren kadagiti napalbas a siglo kadagiti tawa ken dagiti paginuman a baso (Na2O), ket sarming ti sodio ken apug, a buklen daytoy ti agarup 75% ti silika (SiO2) ken sodio oksido (Na2O) manipid ti dapo ti sodiom , ti apug (CaO), ken dagiti babassit a mainaynayon. Masansan ati panagibaga ti sarming ket naus-usar iti restrikto a kapanunotan a mangitudo ti naisangayan a panag-usar.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Sarming (materiales) iti Wikimedia Commons


text:
SANTIAGO, Ilocos Sur – Kasla eksena iti pelikula idi panawen dagiti koboy iti Wild Wild West ti napasamak iti Barangay Al-aludig, ditoy nga ili treinta minutos sakbay ti isasangbay ti baro a tawen.
Iti report a dimmanon iti police station ditoy, agpada a natay ti agkayong kalpasan a nagdueloda iti paltog gapu iti panagringgorda bayat ti panaggiinomda a pangselebrar iti asidegen nga idadanon ti baro a tawen.
Nainaganan dagiti nagpinnaltog a da Marcelino Peralta y Corpuz, 60, naasawaan, ken ni Fernando Corpuz y Escritor, 41, agpada a mannalon ken residente iti nadakamat a lugar.
Naammuan iti inisial nga inbestigasion dagiti polis a madama ti panaggiinom da Fernando ken sumagmamano a kakaduana iti balay ti maysa nga Ambong Peralta idi kellaat a nagparang ni Marcelino ket naparnuay ti nabara nga argumento iti nagbaetanda.
Agpada a nangasut iti paltog dagiti dua sada nagpinnaltog, ala-koboy style, ket agpadada a nadalutaytay.
Naitaray ni Marcelino iti Candon City Hospital idinto nga iti St. Martin de Porres Hospital iti met laeng Candon City ni Fernando ngem agpadada a naideklara a dead on arrival babaen ti doktor a nangtaming kadakuada.
Segun iti polis, dati a susik ti motibo ti panagpinnaltog dagiti agkayong.#


text:
Agkamkammatalek a teritorio
Ti agkamkammatalek a teritorio, agkamkammatalek a lugar wenno pammagtalkan ket isu ti teritorio a saan nga agtagikua ti napno a politikal a waywaya wenno kinaturay a kas naturay nga estado ngem agtultuloy nga adda iti ruar ti politikal a panagtengngel ti mangtengtengel nga estado ti integral a lugar.[1]
Ti pammagtalken ket sapasap a nailaslasin manipud kadagiti subnasional nga entidad ta saanda a naikeddeng a paset ti integral a teritorio ti agturturay nga Estado. Ti subnasional nga entidad ket kadawyan a mangirepresenta ti pannakabingbingay ti maitutop nga Estado, bayat nga iti agkamkammatalek a teritorio ket masansan nga agtalinaay nga adu a grado iti autonomia manipud ti agtengtengngel nga Estado. Iti naipakasaritaan, kaaduan kadagiti kolonia ket naikeddengda idi a pammagtalken dagiti nagtengtengngel kaniada nga Estado. Kaaduan kadagitoy ket nagbalindan a nawaya, babaen ti pannakatipon kadagiti nawaya akaarubada a pagilian, wenno timmiponda kadagiti nagparukma nga estado. Dagiti agkamkammatalek a nabatbati ket sapasap dagitoy a mangtaltalinaay ti nangato unay a grado ti politikal nga autonomia. Urayno dagiti agkamkammatalek ket mangtaltalinaayda ti grado ti autonomia, saan amin a dagiti autonomo nga entidad ket maikedkeddeng a kas dagiti agkamkammatalek.[2]
Adu kadagiti politikal nga entidad ket addan iti nangruna a puesto a bigbigan babaen ti sangalubongan a tulagan wenno tulagan a nagbanagan iti naisangayan nga agpang ti autonomia wenno pagigiddiatan kadagiti alagaden ti imigrasion. Dagitoy ket sagpaminsan[3] a naikedkeddeng a dagiti agkamkammatalek,[4] ngem opisial a naikedkeddeng babaen dagiti agtengtengngel nga estado kaniada a kas dagiti integral a paset ti estado.[3]Kas pagarigan ti Åland (Pinlandia), Hong Kong (Tsina), ken Macau (Tsina).[5]
Dagiti linaon
Kitaen pay[urnosen | urnosen ti taudan]
Dagiti nota ken dagiti nagibasaran[urnosen | urnosen ti taudan]
Daytoy nga artikulo ket agilaklak-am ti banag ti publiko a pagturayan manipud kadagiti sapot a pagsaadan weno dagiti dokumento ti CIA World Factbook.
- ^ Resolusion 1514 ti Sapasap nga Asemblia ti Nagkaykaysa a Pagpagilian
- ^ Mangimaton a Konseho ti Nagkaykaysa a Pagpagilian
- ^ a b Maika-15 a Timpuyogan ti Sapasap nga Asemblia ti Nagkaykaysa a Pagpagilian - Ti Sistema ti Panangimaton ken Dagiti Teritorio ti Saan a Bukod nga Agturturay (pampanid:509-510)
- ^ Listaba.com
- ^ The World Factbook. Cia.gov. Naala idi 2013-07-12.
Bibliograpia[urnosen | urnosen ti taudan]
- George Drower, Britain's Dependent Territories, Dartmouth, 1992
- George Drower, Overseas Territories Handbook, TSO, 1998


text:
VIGAN CITY – Segun iti Commission on Elections, makaawat dagiti mangisursuro nga agpaay a Board of Election Inspectors (BEIs) iti eleksion inton Mayo 1, 2010 iti basic honorarium a P3,000.
Malaksid dayta, umawatda pay iti P1,300 a kanayonan nga alawans kas sagudayen ti Comelec Resolution No. 8786: P500 para iti inspection, verification ken sealing ti book of voters; P500 para iti testing ken sealing dagiti makina ken P300 para one-time transportation allowance.
Malaksid iti 3 nga aldaw a service credits, addanto pay insurance dagiti BEI members ket no kaso a matay bayat ti panangakemna iti pagrebbenganna iti eleksion, maikkan ti agtawid kenkuana iti P200,000.
Aganay a P24,000 a mangisursuro ti agpaay a BEI isti aganay 74,000 a clustered precincts iti sapasap a pagilian inton eleksion.#


text:
PANGASINAN – Imbilin ti Bureau of Fisheries and Aquatic Resources kadagiti umili ti saanda a panagsida iti shellfish kalpasan a naduktalan a positibo iti red tide toxin dagiti shellfish iti sumagmamano nga ili ditoy a probinsia.
Segun ken ni BFAR Regional Director Nestor Domenden, positibo iti red tide toxin dagiti shellfish a matartaraken iti karayan ti ili ti Bolinao, Bani ken Anda.
Itay nabiit, impakat manen ti BFAR ti pannakaiparit ti panagsida iti shellfish iti Alaminos City ta adda metten red tide toxin dagitoy a masida iti karayan ti siudad.
Kabayatanna, imbilin ni Bolinao Mayor Noli Celeste ti pannakaiparit iti panagsida iti shellfish kalpasan a naireport a naiyospital ti 26 a tattao a nakatayan ti maysa gapu iti pannakasabidongda idi nagsidada iti tahong.
Naireport a natay ti maysa a Manilyn Conde ken pannakayospital dagiti duapulo ket lima a residente iti Barangay Ilog Malina, Zaragoza, Lambes ken Pilar gapu iti panagsidada iti tahong.
Imbilin pay ti mayor ti panangiwayat dagiti barangay captains kadagiti checkpoint tapno awan ti maibiahe a shellfish a sumrek ken aggapu iti ilida.#


text:
VIGAN CITY – Ipaayan ti gobierno ti siudad ditoy ti singin a nag-top 10 iti Certified Public Accountants Licensure Examination a naaramid itay Mayo daytoy a tawen.
Mapadawayan dagiti singin a da Charles Bryan Tan, nakagun-od iti maikawalo (89%), ken Christopher Marinas Tan, nakagun-od iti maikasangapulo a puesto (88.57%).
Ni Vic Tan, dati nga opisial ti barangay ditoy siudad ken ni Magling Marinas dagiti dadakkel dagiti dua.
Iti kadagupan a 4,651 nga examinees, 1,268 laeng ti nakapasa iti nasao nga eksaminasion a naaramid sadiay Baguio, Manila, Cagayan de Oro, Cebu, Davao, Iloilo ken Legaspi City. (Nemia Icari )


text:
Sunday, August 30, 2015
PAY-OUT TI SOCIAL PENSION TI SENIOR CITIZENS ITI 2nd QUARTER, NAANGAY
Cabugao, Ilocos Sur – Naangay ti pay-out wenno pannakaited ti Social Pension ti 680 a Beneficiaries (babbaket ken lallakay) a kameng ti Senior Citizens ti ili a Cabugao ket inawatda ti tallo a bulan a para iti 2nd Quarter ti 2015 a pensionda manipud iti DSWD Region 1 iti Municipal Conference Building, Cabugao, Ilocos Sur idi Agosto 29, 2015.
P500 ti kada bulan ti naituding nga awaten ti maysa a Beneficiary. Agdagup ti tallo a bulan (Abril, Mayo ken Hunio 2015) iti naawatda iti tunggal maysa.
Iti pannaki-amad ti Web In-Action iti Setiembre 1, 2015, impakaammo ni Mrs. Lydia S. Gazmen, Municipal Social Welfare Development Officer ti LGU-Cabugao nga umabot ti nasurok aP1,020,000 ti dagup ti gatad a naited kadagiti 680 a benepisiario.
Nagatendar iti nasao a pay-out activity da Vice Mayor DJ Savellano; MSWD Officer Mrs. Lydia S. Gazmen, SB Member Atty. Bryan Jett S. Pano, Committee Chairman on Social Services; OSCA Head Mr. Remigio Sunico ken ti pannakabagi ti DSWD ken dagiti kameng ti MSWD Office ti LGU-Cabugao. # (Web In-Action)
Posted by Bayan ng Cabugao, Ilocos Sur at 10:27 AM
Subscribe to: Post Comments (Atom)


text:
SAN JUAN, Ilocos Sur – Dua a babai a mapapati a kameng ti Salisi Gang ti natnag iti ima dagiti polis iti inwayatda dagitoy a hot pursuit operation mainaig iti panagtakaw dagiti suspek iti maysa a pagtagilakuan ditoy nga ili idi nabiit.
Nadetene da Marlyn de Vera y Garcia, 40, balasang, ken Carmelita Sampaga y de Vera, naasawaan, agpada a residente ti Barangay Tocuk, Bayambang, Pangasinan gapu iti mapapati a panangtakawda iti kuarta ken selpon ni Nancy Villahermosa y Peneyra, 36, negosiante, residente iti Barangay Bannuar ditoy nga ili idi Hulio 5, 2010.
Iti inbestigasion dagiti polis, simrek da de Vera ken Sampaga iti RNJ Store a kukua ni Villahermosa ket nagpammarangda a kustomer.
Kabayatan ti panangasikaso ni Villahermosa kadagiti sabali a kustomer, intaray dagiti suspek ti bagna a naglaon iti P120,000, maysa a Nokia a selpon nga addaan kamera nga agpateg iti 20,000 ken 3 a Motorola a selpon nga agpateg iti P25,000.
Nangiwayat dagiti polis iti pursuit operation a nagtungpal iti pannakatiliw dagiti suspek.
Kabayatanna, napilaanen iti kaso ti tallo a lallaki a mapapati a kameng ti Salisi Gang a nangloko iti sumagmamano a negosiante iti city prosecutor’s office ditoy.
Napilaan iti kaso a panagtakaw ken panagpalsipika iti public documents da Jovencio Valdez, 44, residente iti Barangay Arzadon, San Manuel, Pangasinan; Jojo Quiton, 23, residente iti Bonuan Guesset, Dagupan City ken ni Dennis Palaganas, residente iti Catbangen, San Fernando City, La Union.
Madama a birbiroken dagiti polis ni Palaganas.
Naaresto dagiti suspek gapu iti panagsolisitda iti kuarta babaen ti peke a solicitation letter.
Naduktalan ti modus operandi dagiti suspek idi imparupa kadakuada ti maysa a negosiante a nagsolisitanda a sabali ti nagan ti barangay captainda iti Paypayad a nailanad iti letter head ti solicitation letter.
Sumagmamano kadagiti biktima ti nangitudo kadagiti suspek a linibas dagitoy ti sumagmamano a tagilakoda bayat ti panagsolisitda iti pagtagilakuanda.#


text:
BANTAY, Ilocos Sur – Panangipagarup siguro daytoy a lalaki, kas kalaing ni Pacquiao isu a kinaritna a kaboksing dagiti polis a naganawa iti panagprobokarna sadiay Barangay Guimod, ditoy nga ili idi rabii ti Oktubre 8.
“Tulpakenkayonto pay nga saggaysa, ikkatenyo ta paltogyo ta agbobogsingtayo no kayayo met laeng,” kastoy ti mapapati nga imbalikas ni Romualdo Pulido y Monzon, 28, naasawaan, ken residente iti Barangay Guimod kadagiti polis a nanganawa kenkuana ken nangipan kenkuana iti Gabriela Silang General Hospital para iti medico legal examination.
Nagresponde dagiti polis ket nagturongda iti Barangay Guimod kalpasan a nakaawatda iti report manipud iti maysa a residente idi agarup alas 9:00 ti rabii ti nadakamat a petsa nga agprobprobokar ni Pulido iti barangayda.
Inanawa dagiti polis ni Pulido nga adda iti inpluensia ti arak ngem mapapati nga arogante ti suspek iti pannakipatangna kadagiti pannakabagi ti linteg.
Nupay kasta, nagtalinaed dagiti polis a kalmante iti baet ti panangbasbassawang kadakuada ni Pulido uray idi nakalugandan iti patrol car nga agturong iti Gabriela Silang General Hospital para iti medico legal examination ti suspek.
Ngem idi makadanon dagiti polis ken ti suspek iti ospital ket bayat ti ididissaagda, kellaat a dinisnog ni Pulido ti rupa ni PO1 Gerome Querol Arquelada.
Iti pannakaisurat daytoy, maisagsaganan ti kaso ni Pulido a direct assault on a person in authority.#


text:
VIGAN CITY – Gapu iti panagbinnagsolda iti kinaririna a lakay, naiyendorso a makasuan ti maysa a baro iti City prosecutor’s office ditoy siudad idi Disiembre 10.
Nakasuan iti frustrated homicide ni Rodel Antiporda y Cruz, 38, ken residente iti Barangay 1, Vigan City gapu iti panagbinnagsolda ken ni Regolo Antino y Racho, 75, naasawaan, ken residente iti Barangay 8, Vigan City.
Maipalagip nga idi agarup 10:18 ti rabii ti Disiembre 9, mapapati a nagriri dagiti dua a nagtungpal iti panagbinnagsolda.
Segun iti inisial a panagimbestiga dagiti polis, kalkalpas a naggiinom da Antino ken Antiporda iti compound ti Pacific Auto Supply idi naparnuay ti saanda a panagkinnaawatan bayat ti kaaddada sadiay Mabini Street, Barangay 1, Vigan City a nagresulta iti panagboksingda ken panagbinnagsolda.
Ngem mapapati a maysa a lalaki a kabagian ni Antiporda ti timmulong a nangatake ken ni Antino a nakagapu iti pannakasagrapna iti dunor iti muging ken ulona ken bagsol iti nadumaduma a paset ti bagina.
Nagsagrap met ni Antiporda iti bagsol iti barukongna.
Agpada dagiti dua a naitaray iti Gabriela Silang General Hospital para iti pannakaagas dagiti sugatda.
Narekobre iti crime scene ti maysa a daradara a bato a mapapati nga inaramat ni Antiporda ken daradara met a Batangas knife nga agatiddog iti siam a pulgada pakairamanan ti pagiggaman a mapapati a naala ti naka-duty a security guard ti Gabriela Silang General Hospital iti ikut ni Antino.
Iti pannakaisurat daytoy, di pay ammo no sino ti kabagian ni Antiporda a timmulong kenkuana.
Madama ti panagimbestiga dagiti polis mainaig iti nasao a riri.#


text:
Binalonan, Pangasinan
Ti Binalonan ket maysa a primera klase nga ili iti probinsia ti Pangasinan iti Filipinas.
Dagiti baranggay[urnosen | urnosen ti taudan]
Ti Binalonan ket nabingbingay a politikal kadagiti 24 a barbaranggay.[2]
- Balangobong
- Bued
- Bugayong
- Camangaan
- Canarvacanan
- Capas
- Cili
- Dumayat
- Linmansangan
- Mangcasuy
- Moreno
- Pasileng Norte
- Pasileng Sur
- Poblacion
- San Felipe Central
- San Felipe Sur
- San Pablo
- Santa Catalina
- Santa Maria Norte
- Santiago
- Santo Niño
- Sumabnit
- Tabuyoc
- Vacante
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo iti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)
Midia a mainaig iti Binalonan, Pangasinan iti Wikimedia Commons


text:
Departamento ti Boyacá
Ti Boyacá (Panangibalikas nga Espaniol: [boʝaˈka]) ket maysa kadagiti 32 a departamento ti Colombia, ken maysa a tidda kadagiti kasisigud a siam nga estado ti "Estados Unidos ti Colombia".
Ti Boyacá ket naisentro a mabirukan idiay Colombia, a gangani amin iti kaunegan dagiti kabanbantayan ti Dumaya Kordiliera aginggana ti pagbeddenganna ti Venezuela, urayno ti lumaud a gibus ti departamento ket gunay-at idiay Karayan Magdalena idiay ili ti Puerto Boyacá. Ti Boyacá ket pagbeddenganna iti amianan ti Departamento ti Santander, ti amianan a daya iti Bolivariana a Republika ti Venezuela ken ti Departamento ti Norte de Santander, ti daya kadagiti departamento ti Arauca ken Casanare. Iti abagatan, ti Boyacá ket pagbeddenganna ti Departamento ti Cundinamarca ken ti laud ti Departamento ti Antioquia a sumaksakop daytoy ti dagup a kalawa ti 23,102 km² (8,880 kd mi). Ti kapitolio ti Boyacá ket ti siudad ti Tunja.
Ti Boyacá ket naamammuan a kas "Ti Daga ti Waya" gaputa daytoy a rehion ket lugar idi dagiti serie ti gubgubat a nangiturongan ti pannakawayawaya ti Colombia manipud ti Espania. Ti immuna ket napasamak idi Hulio 25, 1819 idiay Pantano de Vargas ken ti kanungpalan ken mangpatingga ket ti gubat a naamaamoan a kas ti Gubat ti Boyacá idi Agosto 7, 1819 idiay Puente de Boyacá.
Ti Boyacá ket pangibalayan dagiti tallo nga unibersidad: ti Universidad Pedagógica y Tecnológica de Colombia (UPTC), ti Universidad de Boyacá (UNIBOYACA), ken ti Unibersidad ti Santo Tomás.
Dagiti paammo[urnosen | urnosen ti taudan]
- ^ "Boyacá Nuestro Departamento: Localización: Posición Geográfica". Gobernación del Boyacá. Naiyarkibo manipud iti kasisigud idi 14 Enero 2013.
- ^ Maher, Joanne; et al., dagiti ed. (2009). "Colombia: Panagsukisok ti Estadistika". Europa World Yearbook 2009. 1. Londres: Routledge. p. 1347. ISBN 978-1-85743-541-2.
- ^ "DANE". Naala idi Pebrero 13, 2013.
Dagiti nagibasaran[urnosen | urnosen ti taudan]
- (iti Espaniol) memo.com.co/Boyaca
- (iti Espaniol) infoboy.gov.co/Boyaca
Dagiti silpo ti ruar[urnosen | urnosen ti taudan]
Midia a mainaig iti Departamento ti Boyacá iti Wikimedia Commons
- (iti Espaniol) Opisial a sapot ti pagsaadan ti Gobierno ti Boyaca


text:
NARAGSAK A PANAGTUTUNGTONG. Naragsak a nagtutungtong da (agpakannawan) Konsehal Ramil Arce, Konsehal Juan Carlo Medina, Konsehal John Patrick Singson ken Vigan City Fire Marshall Floro Peredo iti sanguanan ti Vigan Convention Center bayat ti panagur-urayda iti isasangpet da Honolulu Mayor Kirk Caldwell ken ti bunggoyna para iti panagpinnirma ti Vigan City ken Honolulu iti baro a memorandum of agreement para iti nasingsinged a relasion dagitoy a lugar a naangay idi Pebrero 13, 2014. (Salvador A. Espejo)
You are here: Home › Archive › Media › Photo Galleries › NARAGSAK A PANAGTUTUNGTONG


text:
VIGAN CITY -Aggawaten ti gobierno probinsial kadagiti aplikante para scholarship, daytoy ti impakaammo ti Education and Youth Development officer itay nabiit.
Segun ken ni dati a Bokal Anna Liza Europa-Morales, EYD officer, nakasaganan dagiti application forms para iti scholarship ti probinsia ket agpatingga ti panagidatag iti aplikasion inton Abril 22.
Maangay ti qualifying exam dagiti aplikante inton Mayo 15 iti Ilocos Sur National High School, kinuna ti EYD officer.
Dagiti laeng top 80 a makapasa iti eksamen dagiti maawat a provincial scholars, kinuna ni Morales.
Iti Ilocos Sur Community College, University of Northern Philippines ken Ilocos Sur Polutechnic College ti mabalin a pagbasaan dagiti provincial scholars.#


text:
Dagiti kangrunaan a natratar ken napagnanamingan;
. Saan a mapalubosan a maparti ti ayup no awan ti kompleto a papelesna.
. Iti uneg ti Dayo ken Livestock Market ti pakagatanganen ti maparti nga ayup (baka, nuang ken baboy).
. Kasapulan nga agmiembros dagiti agparparti iti asosasion dagiti traders ti ayup.
. Inulit ni Meat Inspector Dante Naval nga uray ania ti or-oras wenno aldaw ti panagpartida basta maipartisipar kadakuada maipapan itoy a banag.
Imbatad ni Mayor Ediboy a maannurot koma dagiti napagtutulagan iti operasion ti Dayo. Dagiti saan a makasurot ket maan-anusan koma a makasarita/mapaawatan ida. Kayat ti Alkalde a nalinteg koma ti pannakaipatungpal dagiti annuroten ket sapasap koma ti pannakabenepisiarda ta madina kayat ti aggun-gundaway a kameng ti asosasion. Inkumit ni Mayor a no maitultuloyda nga ipakita ti napintas a panagkakaduada/kinaurnos ti libro-da ket nayonannanto manen ti pundoda no mamantenerda ti kastoy a kasasaad ti asosasionda.
Inlawlawag pay ti Mayor a naisibar a para kadakuada ti disso ti Dayo a pakaaramidan ti panagkarga/diskarga ti maibiahe nga ayup. Innayonna nga mapabaro ti pasdek ti slaughterhouse a maaramid ti kasapulan a pasilidad ti Dayo tapno mapagbalin nga “agricultural hub” iti pagdada-dayoan.
Iti taraudi ti miting, napagsasaritaan dagiti pakidanggayda nga aktibidades iti “Kaaldawan Dagiti Mannalon” iti Abril 21, 2012 iti Ragsak Cabugao Festival 2012. Napagsasaritaan pay iti panagpaskenda a pangpatibkerda iti panagkakaduada a kameng ti asosasion. # (Web In-Action)


text:
VIGAN CITY – Kinuna ti bise mayor ditoy nga alegasion laeng dagiti isyo a dinakamat ti maysa a naikkat nga empleado maikontra iti dati nga employerna a negosiante nga Intsik ken adda iti labes ti hurisdiksion ti konseho daytoy a siudad.
Daytoy ti bugas ti pannakipatpatang ni Vigan City Vice Mayor Franz Ranches ken ni Jun Ramos, anchorman iti programana a “Konseho ti Vigan” a naipatangatang iti DWRS itay Hunio 23.
“Adu dagiti concerns nga inad-adalmi… a beyond the jurisdiction of the city council,” kinuna ni Ranches idinto nga impaganetgetna nga “it’s high time a masapul a maisardengen daytoy tapno ti pudno ken ti rumbeng ti maaramid” mainaig dagiti alegasion ni Elpidio Que, dati a regional sales manager ti Asia Brewery Inc. para iti Northern Luzon, maikontra ken ni dati nga employerna a Lucio Tan.
Kinuna ti bise mayor a nai-refer dagiti isyo nga imparuar ni Que iti committee on revenues ken oversight “ngem medio saan met a nagargaraw ngamin” isu a napanunotna nga iggaman ti committee of the whole nga idauluanna tapno maikkanen dagiti isyo iti pannakairikep.
Dinakamat ti bise mayor a kayat ni Que a sukimaten ti konseho dagiti libro dagiti kompania nga identified ken ni Tan kasta met dagiti marketing arms dagitoy a kompania gapu iti alegasionna a mapapati a dummy corporation ni Tan dagitoy ken agkurkurang ti baybayadanda a buis iti city government.
Kinuna ni Ranches nga adda pay alegasion ni Que a saan nga aggargaraw ti konseho ken aleng-alengna dagitoy nga imparuarna nga isyo.
Kinuna ti bise mayor nga agtigtignay ti konseho iti las-ud ti hurisdiksionna ket no maipapan dagiti agkurkurang a buis a baybaybayadan dagiti kompania ni Tan, “…saan nga akem ti sangguniang panlungsod dayta.” ta “no national tax, akem ti Bureau of Internal Revenue… no local tax, akem ti tesoreria ket no dummy corporations, ti Securities and Exchange Commission.”
Kinuna ni Ranches a rumbeng a dagiti appropriate agency ti pangibagaan ni Que kadagiti alegasionna idinto nga innayonna nga “in aid of legislation laeng ti panagimbestiga ti konseho”.
Kinuna ni Ranches a dida met kayat iti city council a (kasla) maprespressure maipanggep laeng dagiti insinuations, saosao, …word of mouth idinto nga inyunay-unayna a “…just allegations, just statements” dagiti isyo nga imparuar ni Que ta awan met ti pormal a complaint ken saanda met nga under oath.
“Agtignay ti city council iti las-ud ti hurisdiksionna…ngem adda pagpatinggaanmi…” kinuna pay ni Ranches.
“Enough is enough. Masapul nga adda pagpatinggaanna,” kinuna ni Ranches sana innayon a mangiparuarda iti report iti mabiit ta “kayatmi metten nga adda closure dagiti alegasion nga iruruarna (Que).”#


text:
HUSTISIA ITI HUES. Naipaskil iti sanguanan ti RTC Branch 20 ti Vigan City dagiti karatula a nangkondenar iti pannakapapatay ni Judge Reynaldo Lacasandile ken iti demanda a pannakaited iti hustisia kenkuana ken iti pamiliana. Napapatay ni Judge Lacasandile iti Barangay Lacong, Tagudin, Ilocos Sur idi parbangon ti Oktubre 4 bayat ti panagurayna iti luganna nga agpa-Vigan. Awan pay ti inaresto dagiti autoridad a suspetsa iti pammapatay. (Salvador A. Espejo)
You are here: Home › Archive › Media › Banner Photo › HUSTISIA ITI HUES


text:
NARVACAN, Ilocos Sur – Saan nga ipangato dagiti traysikelan ti singirda iti plete ditoy nga ili, segun iti maysa nga opisial ti Narvacan Triccle Operators and Drivers Association itay nabiit.
Segun iti presidente ti nasao a gunglo, agtalinaed a P9 ti singir ti plete iti riding public idinto a P8 kadagiti estudiante ken senior citizens iti daytoy a panaglukat dagiti pagadalan.
Nupay kasta, kinuna ni delos Santos nga agkiddawdanto iti fare increase inton umabot iti nasurok a P50 kada litro ti presio ti gasolina kadagiti paggasolinaan ditoy.#


text:
Iti ili ti Apayao ti nakaipadpadak, Manong Danny. Simmurotak iti maysa a padak a balasitang nakigasanggasat nga agbirok iti trabahona sadiay.
Nakastrekak a katulong ti maysa a baket. Bassit ti sueldok ken nadagsen ti trabahok. Agasem ta nagdakkel ti balay a dalusak ken lima a tao ti serbiak nangruna dagiti tallo nga annakda nga agbasbasa iti high school. Ngem inanusak ta kayatko ti makaurnong iti pagbasak.
Kalpasan ti makatawen, nagikkatak ket intuloyko ti panagbasak iti sekundaria. Nagpaayak a librarian iti eskuela tapno adda pangsupusopko iti inaldaw a pagbiagko ken iti kaserak.
Idi nalpasko ti sekundaria, nagsardengak nga agbasa ta awan metten ti gastuek. Nagbirokak manen iti panggedak. Nakastrekak a serbidora iti maysa a restaurant.
Ditoy ti nakasarakak kadagiti nadumaduma ti kitana a tattao. Adda dagiti naasi ket mangibatida iti tip iti lamisaan. Adda met dagiti narusanger ti kababalinda ket bumugkawda pay iti bassit laeng a biddutmi a serbidora.
Inan-anusak dagitoy, Manong Danny, gapu laeng iti arapaapko a lumung-aw iti biag.
Maysa nga aldaw, maysa a grupo dagiti soldado ti simrek iti panganan a pagserserbiak. Nagorderda iti pangngaldaw.
Idi ipanko ti orderda, kinuna ti kaubinganda: “Mabalin ti makiam-ammo, ading?”
Nagpabus-oyak, Manong Danny, ta nadayaw met ti panagsasaona.
Manny Cruzaldo ti pinangiyam-ammona iti bagina. Naidestinoda iti Cadaklan Detachment ti Philippine Army.
“Ania ti nagpatinggaam a nageskuela?” dinamagna.
“High school laeng, sir,” insungbatko.
“Kayatmo ti agbasa? Tulonganka. Saan a bagay kenka ti trabahom ditoy. Sayang ta pintasmo,” kinunana.
“Wen, sir, kayatko nga ituloy ti panagbasak. Agyamanak unay no matulongannak,” nakunak.
Kunak no agang-angaw laeng ni Lt. Cruzaldo ngem idi panaglulukat, impannak inyenrol iti vocational course iti Cagayan. Radio operator ti nangiyenrolanna kaniak.
No dadduma, salsaludsodek iti bagik no apay a kasta ti panangisakit ni Lt. Cruzaldo kaniak. No kasdiay a sukonennak iti pagadalan, sutilendak pay dagiti kaadalak nga adda gayam iduldulinko a patpatgek. Dida patien nga awan ti relasionmi ken ni Lt. Cruzaldo uray kasano a panangipettengko a kabsat ti pangiyariganna kaniak.
Adda ngata panagayat ni Lt. Cruzaldo kaniak? masansan a saludsodek iti bagik. Diak ammo ngem adda naisangsangayan a sumngay a rikna kaniak no kasdiay nga umassibay iti panunotko ni Lt. Cruzaldo kadagiti rabii a malukagak iti turogko. Agayatak kadi metten kenkuana?
Anian a ragsakko idi agturposak, Manong Danny. Uray la nakaluaak idi awatek ti diplomak.
Sinabatnak ni Lt. Manny ket linamanonak. Adda inyawatna kaniak a regalona.
Diak napuotan nga inarakup ni Lt. Cruzaldo. Diak nalapdan ti panagtedted ti luak.
Agkatkatawa ni Lt. Cruzaldo a nangpunas iti luak. “Dika madanagan, tulonganka a makastrek iti trabaho,” kinunana.
Maysa nga aldaw, nakaawatak iti tawag ni Lt. Cruzaldo. Mapanak kano idiay kampo. Inrekomendanak nga agbalin a radioman ti CAFGU.
“Diak ammo no kasano a masubalitak ti kinaimbagmo, sir,” nakunak.
“Dawatek laeng nga agserbika a napudno,” inyisemna.
Manipud ditan, limmag-an ti kasasaadko iti biag, Manong Danny. Umdas metten ti sueldok a para kaniak.
Sumarungkar no kua ni Lt. Cruzaldo iti kaserak. Awisennak a mangan iti ruar. Dina itulok nga aggastoak.
No la koman kaayan-ayatko, nakunkunak iti bagik, Manong Danny.
Maysa nga aldaw, dua a babbai ti immay iti pagtrabahuak. Anian a kigtotko idi mailasinko ida. Da Helen ken Belinda! Dagidi kinaklaseak a nangpaspasakit kaniak gapu iti nababa a kasasaadko idi iti biag!
(Adda tuloyna)


text:
NARVACAN, Ilocos Sur – Addan kabarbaro a commander ti 81st Infantry Brigade a nakabase ditoy nga ili.
Impaima itay nabiit ni Lieut. Col. Alava ti komandansia ken ni Lieut. Col. Jason Bajet a nadutokan a kabarbaro a mangidaulo iti 81st Infantry Brigade a nakabase iti Barangay Sulvec ditoy nga ili.
Sinaksian mismo ni Gov. Ryan Singson ken dagiti sumagmamano nga opisial ken kameng ti media ti turn-over ceremony.
Kinuna ni Singson a namnamaenna nga itultuloy ni Bajet ti nasayaat a relasion ti militar ken ti gobierno probinsial idi ni Alava ti mangidaulo pay.
Maipalagip nga itay nabiit, nagpinnirma ti gobierno probinsial ken ti 81st Infantry Division iti maysa a Memorandum of Agreement nga investor friendly ti probinsia ti Ilocos Sur ken katalnaan a probinsia iti Region 1.#


text:
VIGAN CITY – Mariknan ti yaassibay ti pul-oy ti eleksion iti panagraragup dagiti politiko a nangiparipiripen iti tarigagayda nga agkandidato iti nasional a posision inton 2010 iti panangselebrar dagiti dua a political kingpin ditoy probinsia iti panagkasangayda.
Iti panagkasangay ni Dip. Eric Singson itay Hunio 15, karaman kadagiti sinangailina da Defense Secretary Gilberto Teodoro, ken DepEd Secretary Jesli Lapus.
Imparipiripen ni Teodoro ti tarigagayna nga agkandidato para iti kinapresidente.
Naaweng met ti nagan ni Lapus a maysa kadagiti kandidatuen ti administrasion a para senador.
Tallo a presidentiables ti dimmar-ay iti kasangay ni Deputy National Security Adviser Luis “Chavit” Singson a naangay iti Baluarte, Barangay Tamag idi Hunio 21 a pakairamanan da Metro Manila Development Authority Chairman Bayani Fernando, Senador Manny Villar, Defense Secretary Gilbert Teodoro ken ni DILG Secretary Ronaldo Puno.
Impakaammon ni Villar ti panagkandidatona para presidente inton 2010, idinto a para bise presidente ni Fernando ken Puno.
Kabayatanna, impalgak ni Deputy National Security Adviser Luis “Chavit” Singson nga awan pay ti napilina a suportaran para presidente iti masungad nga eleksion nupay “kualipikadoda amin a presidentiables ken adda pay over qualified ngem ti problema no mangabakda”.
Kinuna ni Singson a kangrunaan a kitkitaenna iti maysa a kandidato ti kabaelanna a mangidaulo iti pagilian, sinsero ken saan a ti agabrot iti gastosna ti atupagenna kalpasan ti panangabakna.
“Kasapulantayo ti estrikto ngem addaan iti puso a lider tapno masursuruan iti disiplina dagiti umili. Kangrunaanna, awan interesna iti kuarta,” kinuna ni Singson.
Mainaig iti isyo ti con-ass, kinuna ni Singson nga adu a paset ti agdama a konstitusion ti rumbeng a maamendaran tapno maiyannatup iti agdama a panawen ngem saanna a kanunongan a mapasamak ti charter change sakbay ti panagpipili inton 2010.
Segun met ken ni Villar ken Fernando, paborda iti pannakabalbaliw ti dadduma a paset ti konstitusion ngem saan a kadagitoy a tiempo.
Kinuna ni Villar a mabalin pay nga ikamakam ti charter change iti panaglukat ti session inton Agosto ngem saan kan a kayat dagiti umili.
“Uray siak, personal a diak kanunongan dayta,” kinuna ni Villar.
Kinuna met ni Fernando a panawenen ti pannakarebisar ti konstitusion gapu ta adun ti rumbeng a mabaliwan a pasetna ngem ti laeng saludsod, no ania a wagas ken no kaano.
Kinuna ni Fernando a no ita a maisayangkat ti cha-cha, sigurado a maaddaan iti risiris gapu ta umadanin ti eleksion.
Sakbayna, impalgaken ni Singson ti posible a panagsublina iti politika iti 2010 elections.#


text:
Vasily Zaytsev
Ni Vasily Grigoryevich Zaytsev (Ruso: Bacи́лий ГpиrópbeBич ЗáйцeB; IPA: [vʌˈsʲilʲɪj ɡrʲɪˈɡorʲjevʲɪtɕ ˈzajtsɨf]; 23 Marso 1915 – 15 Disiembre 1991) ket maysa idi a tirador ti Sobiet ken Bannuar ti Kappon ti Sobiet idi las-usd ti Sangalubongan a Gubat II. Idi baetan ti 10 Nobiembre ken 17 Disiembre 1942, idi las-ud ti Gubat ti Stalingrad, isu ket pimmatay kadagiti 225 a soldado ken dagiti opisial ti Wehrmacht ken dagiti dadduma pay a buybuyot ti Aksis, ken mairaman dagiti 11 a kabusor a tirador.[1]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Vasily Zaytsev iti Wikimedia Commons
Dagiti inadaw a sasao a mainaig kenni Vasily Zaytsev iti Wikiquote (iti Ingles)


text:
TAGUDIN, Ilocos Sur – Tallo a tao ti sumango iti kaso a panaglabsing iti ordinansa ti probinsia gapu kadagiti kinahon nga imported a karne nga awanan inspection certificate a nakumpiska iti luganda idi Hulio 2.
Nabigbig dagiti suspek a ni Ricky Quimbro Parinas, 36, naasawaan, residente iti No. 4052 Marsville, Sucat City, Parañaque, ken dagiti katulonganna a da Raffy Guzman Canlas, 33, awanan asawa, residente iti Laput Mexico, Pampanga ken Jerson Soliman Dumolot, 28, awanan asawa, ken residente iti Bagumbayan, Angeles City, Pampanga.
Nasukalan dagiti agbambantay iti Animal Quarantine sadiay Barangay Bio, Tagudin, Ilocos Sur a nagkarga ti reefer van a minaneho ni Parinas iti tallupulo a boxes a saan a naideklara nga imported meat ket kinumpiskada dagitoy.
Kas intuding ti Section 3(g) Provincial Ordinance No. 15-06, Series of 2015, maiparit ti agibiahe iti meat by products iti uneg ti probinsia ti Ilocos Sur nga awan ti meat inspection certificate.#


text:
VIGAN CITY – Kalpasan a nagdinamag ti kaadda ti kaso ti pandemic A(H1N1) iti maysa nga unibersidad iti probinsia, nagkakammayet dagiti grupo dagiti pribado a dodoktor a kameng ti Ilocos Sur Medical Society, volunteer barangay health workers, provincial health team office, gobierno probinsial ti Ilocos Sur, provincial ken municipal health offices tapno maprebentaran ti posible nga iyaadu dagiti maapektaran iti Ilocos Sur.
Kanaig daytoy, nabuangay ti maysa a task force a mangmonitor iti nadakamat a sakit babaen ti panangidaulo ni Bokal Gerry Lahoz, chairman ti committee on health iti hunta probinsial.
Kas umuna nga addang, nangangay ti task force iti maysa a lay forum para iti A(H1N1I idi Agosto 24 a nagpaayan ni Dr. Jaime C. Montoya a esource speaker para kadagiti amin a banag nga adda pakainaiganna iti A(H1N1) a pakairamanan dagiti rumbeng nga aramiden tapno maprebentaran ti itataud daytoy ken no ania ti aramiden no kinapet itoy a sakit.
Iti interbiona iti media, inlawlawag ni Gov. Deogracias Victor “DV” Savellano a ti prebension ti ad-adda a tutokan ita ti binuangayna a task force.
Nupay kasta, segun iti gobernador, madadaan ti opisinana a mangipaay iti kasapulan nga agas kadagiti kapten ti sakit no bilang addanton bakuna para iti AH1N1 virus.
Kabayatanna, impakaammo ti spokesperson ti task force ti UNP nga awan pay ti estudiante a nagpositibo ti A(H1N1) Virus kalpasan ti panangipakat ti pagadalan ditoy ti preventive measure iti dandani makalawas tapno di agwaras ti sakit.
Nupay kasta, kinuna ni Dr. Gilbert Arce, dadaulo ti Task Force A(H1N1) iti UNP a nupay awanen ti napaliiwda a nagpositibo iti nasao a virus, itultuloy ti nainget a pannakamonitor dagiti estudiante a sumrek iti pagadalan amangan no adda gurigorda.
Imbilin ni University of Northern Philippines President Dr. Lauro B. Tacbas ti pannakasuspende ti klase manipud Agosto 13 agingga iti 18 kalpasan a nakumpirmaran a nagpositibo iti A(H1N1) ti lima nga estudiante ti pagadalan nga agdagdagus iti maysa a dormitorio.
Bayat ti kaawan ti klase naisayangkat ti panagdalus kadagiti kuarkuarto ken aglawlaw ti pagadalan.
Maysa nga estudiante manipud Abra ti masuspetsa a nangiyalis iti sakit kadagiti lima a kaklaseanna.
Mapapati a nagpositibo iti A(H1N1) ti nasao nga estudiante ket naiyospital. Pinalubosan dagiti nagannak kenkuana a mapan agbasa iti UNP gapu ta namatida a naimbaganen daytoy.#